text: A punt per començar el Jubileu de la Misericòrdia a la diòcesi
  Data: 7 / desembre / 2015
  Obertura de la Porta de la Misericòrdia a la Catedral de Sant Llorenç
  L'Any Jubilar, Any Sant o Jubileu de la Misericòrdia comença per a l'Església Universal demà 8 de desembre, solemnitat de la Immaculada Concepció de la Verge Maria, i acabarà el 20 de novembre 2016, solemnitat de Crist Rei.
  Ara bé, el papa Francesc desitja que aquest Jubileu sigui viscut tant a Roma com a les Esglésies locals, per això, l'inici de l'Any Jubilar a les diòcesis del món es visualitzarà amb l'obertura de les Portes de la Misericòrdia el proper diumenge 13 de desembre.
  D'aquesta manera, Sant Feliu de Llobregat, s'uneix a totes les ciutats seus episcopals en aquesta celebració mundial del Jubileu, any de gràcia per a l'Església catòlica.
  13 de desembre 2015 - Tercer diumenge d'Advent
  17.45h Convocatòria a la Plaça de la Vila de Sant Feliu de Llobregat
  18.00h Inici del ritu a la Plaça de la Vila i, successivament:
  Processó vers la porta principal de la Catedral de Sant Llorenç
  Obertura de la Porta de la Misericòrdia i entrada a la catedral
  Memòria del Baptisme i celebració de l'Eucaristia.
  Què és un Any Sant o Jubileu?
  És un any especial en què tota l'Església commemora un esdeveniment i convida els creients a viure'l amb joia i fervor i a rebre d'una forma més intensa la gràcia del perdó. Prové de la tradició bíblica del poble jueu ("any de gràcia del Senyor"). És una crida a l'aprofundiment en la relació amb Déu i amb el proïsme, una oportunitat per alimentar la fe i renovar el compromís d'esdevenir testimonis de Jesucrist, una invitació a la conversió.
  Entre els signes propis d'un Any Jubilar hi ha el pelegrinatge per arribar i travessar la "porta santa", signe del camí de la vida i de la fe vers una meta. El bisbe de Sant Feliu de Llobregat, Mons. Agustí Cortés, ha establert que els llocs de peregrinació i d'indulgència jubilar a la diòcesi seran la Catedral, centre de comunió i mare de totes les comunitats, i el Monestir de Santa Maria de Montserrat. En aquests dos temples hi haurà la Porta de la Misericòrdia.